input: KOMISIJAS ĪSTENOŠANAS LĒMUMS
  (2013. gada 14. oktobris),
  ar ko groza Lēmumu 2009/767/EK attiecībā uz dalībvalstu pārraudzīto/akreditēto sertifikācijas pakalpojumu sniedzēju uzticamo sarakstu izveidi, uzturēšanu un publicēšanu
  (izziņots ar dokumenta numuru C(2013) 6543)
  (Dokuments attiecas uz EEZ)
  (2013/662/ES)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Eiropas Parlamenta un Padomes 2006. gada 12. decembra Direktīvu 2006/123/EK par pakalpojumiem iekšējā tirgū (1) un jo īpaši tās 8. panta 3. punktu,
  tā kā:
  (1)
  Komisijas 2009. gada 16. oktobra Lēmums 2009/767/EK par pasākumiem, lai veicinātu procedūru veikšanu elektroniski, izmantojot vienotos kontaktpunktus atbilstoši Eiropas Parlamenta un Padomes Direktīvai 2006/123/EK par pakalpojumiem iekšējā tirgū (2), uzliek par pienākumu dalībvalstīm darīt pieejamu informāciju, kas vajadzīga tādu uzlabotu elektronisko parakstu validēšanai, kuri balstīti uz kvalificētu sertifikātu. Šī informācija ir jānorāda vienādi, izmantojot tā saucamos “uzticamos sarakstus”, kuros ietilpst informācija par sertifikācijas pakalpojumu sniedzējiem, kas izsniedz kvalificētus sertifikātus iedzīvotājiem saskaņā ar Eiropas Parlamenta un Padomes 1999. gada 13. decembra Direktīvu 1999/93/EK par Kopienas elektronisko parakstu sistēmu (3) un kuru pārraudzību/akreditāciju veic dalībvalstis.
  (2)
  Praktiskā pieredze, kas gūta, dalībvalstīm īstenojot Lēmumu 2009/767/EK, liecina, ka ir nepieciešami konkrēti uzlabojumi, lai palielinātu uzticamo sarakstu sniegtās priekšrocības. Turklāt Eiropas Telekomunikāciju standartu institūts (ETSI) ir publicējis jaunas tehniskās specifikācijas (TS 119 612), kuru pamatā ir lēmuma pielikumā patlaban iekļautās specifikācijas, bet kas tajā pašā laikā veic vairākus uzlabojumus pastāvošajās specifikācijās.
  (3)
  Tādējādi Lēmums 2009/767/EK būtu jāgroza, lai tajā būtu atsauce uz ETSI tehniskajām specifikācijām 119 612 un tiktu iekļautas izmaiņas, kuras uzskata par vajadzīgām, lai uzlabotu un atvieglotu uzticamo sarakstu īstenošanu un izmantošanu.
  (4)
  Lai dalībvalstis pagūtu veikt nepieciešamos tehniskos grozījumus to pašreizējos uzticamajos sarakstos, ir lietderīgi paredzēt, ka šo lēmumu piemēro no 2014. gada 1. februāra.
  (5)
  Šajā lēmumā paredzētie pasākumi ir saskaņā ar Pakalpojumu direktīvas komitejas atzinumu,
  IR PIEŅĒMUSI ŠO LĒMUMU.
  1. pants
  Grozījumi Lēmumā 2009/767/EK
  Lēmumu 2009/767/EK groza šādi:
  1)
  lēmuma 2. pantu groza šādi:
  a)
  panta 1., 2. un 2.a punktu aizstāj ar šādiem:
  “1. Visas dalībvalstis atbilstīgi pielikumā izklāstītajām tehniskajām specifikācijām izveido, uztur un publicē “uzticamo sarakstu”, kurā, kā minimums, ietverta informācija par sertifikācijas pakalpojumu sniedzējiem, kas izsniedz kvalificētus sertifikātus iedzīvotājiem un ko dalībvalsts pārrauga/akreditē.
  2. Dalībvalstis izveido un publicē uzticamo sarakstu mašīnapstrādājamā formā atbilstīgi pielikumā izklāstītajām specifikācijām. Ja dalībvalsts izvēlas publicēt uzticamā saraksta cilvēklasāmo formu, šī uzticamā saraksta forma atbilst pielikumā izklāstītajām specifikācijām.
  2.a Dalībvalstis sava uzticamā saraksta mašīnapstrādājamo formu paraksta elektroniski, lai nodrošinātu tās autentiskumu un integritāti. Ja dalībvalsts publicē uzticamā saraksta cilvēklasāmo formu, tā nodrošina, lai šajā uzticamā saraksta formā ietilptu tie paši dati, kas iekļauti mašīnapstrādājamā formā, un tā šo formu paraksta elektroniski ar tādu pašu sertifikātu, kāds izmantots mašīnlasāmajai formai.”;
  b)
  iekļauj šādu 2.b punktu:
  “2.b Dalībvalstis nodrošina to, ka to uzticamā saraksta mašīnapstrādājamā forma ir pieejama tās publicēšanas vietā jebkurā laikā bez pārtraukuma, izņemot gadījumus, kad tiek veikta apkope.”;
  c)
  panta 3. punktu aizstāj ar šādu:
  “3. Dalībvalstis sniedz Komisijai šādu informāciju:
  a)
  struktūra vai struktūras, kuras atbild par uzticamā saraksta mašīnapstrādājamās formas izveidi, uzturēšanu un publicēšanu;
  b)
  vieta, kur ir publicēta uzticamā saraksta mašīnapstrādājamā forma;
  c)
  divi vai vairāki shēmas operatora publiskās atslēgas sertifikāti ar vismaz trīs mēnešu novirzītu derīguma termiņu, kas atbilst privātajām atslēgām, kuras var izmantot, lai elektroniski parakstītu uzticamā saraksta mašīnapstrādājamo formu;
  d)
  jebkuras izmaiņas informācijā, kas minēta a), b) un c) apakšpunktā.”;
  d)
  iekļauj šādu 3.a punktu:
  “3.a Ja dalībvalsts publicē uzticamā saraksta cilvēklasāmo formu, 3. punktā minēto informāciju paziņo arī par cilvēklasāmo formu.”;
  2)
  pielikumu aizstāj ar šā lēmuma pielikumu.
  2. pants
  Piemērošana
  Šo lēmumu piemēro no 2014. gada 1. februāra.
  3. pants
  Adresāti
  Šis lēmums ir adresēts dalībvalstīm.
  Briselē, 2013. gada 14. oktobrī